**Algoritm de seară**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*ca o stea căzătoare\*

când m-apropii de oameni respirația mea devine casabilă

unii au muchii diamantul nu mângâie îmbrățișarea cade răpusă

în sângele meu acid ascut cuvântul

plante agățătoare gândurile au nevoie de țărușul vremii

să prindă în gaică zenitul apoi vom sta de vorbă vom face recurs

procesul creației n-are sentință definitivă floarea de cireș

va fi procuror al luminii

polizez ideea până scutură păsări devine oglindă eterică

nu mi-e frică de șerpi sânii mei clocotesc de sângele alb al cunoașterii

mi-am băut până la fund potirul ispitelor

câteodată amestecat mulți oameni evenimente explozii solare și sociale

au dat parfum tandrețe înțeleaptă licorii

două guri aceeași taină ce și-a adâncit ocultul împărtășirea perfectă

atâtea circuri au săpat cupolă în vertebrele mele

moartea își perfecționează triplul salt

entuziasmul săriturilor în genunea din mine îi produce indigestii

și-i dă peste cap bilanțul victoriilor

desfășor ruleta destinului

chiar dacă trag de colțuri apusul e prea mică să-mi măsoare țipătul

răsturnat în vertebre

abisul compune pastorala perfectă

potrivesc ceasul să mă trezească